V. Veteška, podpredseda NR SR: (2004-09-09):
vládnom návrhu zákona, ktorým sa mení a dopĺňa zákon č. 358/2003 Z. z. o obchodných reťazcoch . Vládny návrh zákona ste dostali pred prvým čítaním ako tlač 701. Spoločnú správu máte ako tlač 701a. Prosím podpredsedu vlády a ministra hospodárstva Slovenskej republiky pána Pavla Ruska, aby vládny návrh zákona odôvodnil. P. Rusko, podpredseda vlády a minister hospodárstva SR: Ďakujem za slovo, pán predsedajúci. Vážený pán predsedajúci, vážené pani poslankyne, vážení páni poslanci, vláda Slovenskej republiky predkladá návrh novely zákona o obchodných reťazcoch, pretože bezprostredne po schválení zákona v auguste 2003 Európska komisia niekoľkokrát opakovane upozornila Slovenskú republiku, že zákon v schválenom znení je v rozpore so zásadami obchodnej politiky a voľného pohybu tovarov Európskej únie. Zásadné výhrady boli uplatňované voči definícii pojmu ekonomickej sily a k jednotlivým praktikám reprezentujúcim zneužívanie ekonomickej sily. Experti Európskej komisie trvajú na tom, že žiadny percentuálny podiel alebo absolútne číslo vyjadrujúce ročný obrat podnikateľa, tak ako je to doteraz definované v zákone, sa nemôžu použiť na vyjadrenie ekonomickej sily. Preto sa definícia pojmu ekonomickej sily musí zmeniť, a to tak, aby vyjadrovala vzťah prevádzkovateľa obchodného reťazca a jeho dodávateľa. V tomto vzťahu je dodávateľ od prevádzkovateľa obchodného reťazca závislý, lebo nemá na relevantnom trhu možnosť ponúknuť tovar inému podnikateľovi, a preto je prevádzkovateľovi obchodného reťazca nútený poskytovať výhodnejšie podmienky, aké by poskytol inému podnikateľovi. Praktiky, ktoré boli demonštratívne v zákone uvedené ako najčastejšie prípady zneužívania ekonomickej sily, sa v Európskej únii považujú za dovolené a obvyklé v obchodných vzťahoch. Taktiež obligatórne označenie výrobku výrobcom sa nepovažuje, okrem potravín, za nevyhnutné, ak sa predávajúci a výrobca dohodnú na označení výrobku výlučne značkou predávajúceho. Predložený návrh zákona prerokovali tri výbory. Dva výbory k tomuto návrhu zákona neprijali platné uznesenie, čo je tiež znakom toho, že ide o veľmi citlivý návrh zákona. Z rokovania Výboru Národnej rady Slovenskej republiky pre pôdohospodárstvo však vyplynulo niekoľko pozmeňujúcich návrhov, ktoré sú uvedené v spoločnej správe a ktoré predložený návrh zákona zlepšujú. Osobitne by som chcel spomenúť úpravu začatia konania voči obchodnému reťazcu v prípade porušenia zákona. Pôvodná striktná úprava v návrhu zákona, ktorá umožňovala začatie tohto konania len na základe podnetu dodávateľa obchodného reťazca, sa pozmeňujúcim návrhom, ktorý vzišiel z pôdohospodárskeho výboru, modifikuje tak, že ministerstvo hospodárstva začne konanie či už z vlastného podnetu, alebo na základe podnetu dodávateľa obchodného reťazca, alebo aj na základe podnetu akejkoľvek inej právnickej osoby. S takouto úpravou môžem vysloviť súhlas a domnievam sa, že zákon v takejto podobe nájde podporu aj v Národnej rade Slovenskej republiky. Prosím vás o schválenie tohto zákona už aj preto, lebo výrazným spôsobom nadväzuje na zákon, ktorý už bol schválený. Pokiaľ nebude možné tento zákon schváliť, ostane v platnosti starý zákon, ktorý nie je v súlade s praktikami, resp. s názorom Európskej únie a Európskej komisie a hrozili by nám sankcie. Na druhej strane ísť nad rámec hodnotenia, posudzovania a kritérií Európskej komisie nie je záujmom ani ministerstva hospodárstva. To znamená, že akékoľvek tlaky, ktoré by tento zákon povyšovali nad súčasný platný stav, a akékoľvek dohody a pozmeňujúce návrhy, ktoré by takto zákon upravovali, môžu viesť k tomu, že budeme nútení tento zákon stiahnuť, aby sme nezhoršovali a nesprísňovali reguláciu vo vzťahu k obchodným reťazcom nad rámec súčasného stavu. Ďakujem pekne.